Det Økonomiske og Sociale Udvalgs udtalelse om:

- »Kommissionens forslag til Rådets direktiv om ændring af direktiv 90/539/EØF om dyresundhedsmæssige betingelser for samhandelen inden for Fællesskabet med fjerkræ og rugeæg samt for indførsel heraf fra tredjelande«, og - »Kommissionens forslag til Rådets direktiv om ændring af direktiv 91/494/EØF om dyresundhedsmæssige betingelser for handelen inden for Fællesskabet med fersk fjerkrækød og for indførsel heraf fra tredjelande« () (96/C 153/10)

Rådet for Den Europæiske Union besluttede den 18. januar 1996 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om de ovennævnte emner.

Det forberedende arbejde henvistes til ØSU's Sektion for Landbrug og Fiskeri, som udpegede Leif Nielsen til ordfører. Sektionen vedtog sin udtalelse den 8. februar 1996.

Det Økonomiske og Sociale Udvalg vedtog på sin 333. plenarforsamling af 28.-29. februar 1996, mødet den 29. februar 1996, med et stort flertal af stemmer for, 2 imod og 3 hverken for eller imod, følgende udtalelse.

1. Introduktion

1.1. Med direktiv 90/539/EØF og direktiv 91/494/EØF blev indført et sæt veterinære foranstaltninger for at hindre spredning af smitsomme fjerkræsygdomme i forbindelse med fjerkræ og rugeæg samt fersk fjerkrækød, som markedsføres inden for EU's område eller som indføres fra tredjelande. Reglerne omfatter i princippet alle smitsomme fjerkræsygdomme. Der er dog specielt tale om sundhedsgarantier for handel med fjerkræ og -kød samt rugeæg, der sendes fra medlemsstater eller zoner i EU, som vaccinerer mod Newcastle disease, til områder med ikke-vaccinationsstatus.

1.2. De to direktiver skulle ifølge henholdsvis artikel 12, stk. 4, og artikel 3, litra a, nr. 1, være taget op til ny behandling med henblik på anvendelse af harmoniserede standarder for vacciner mod Newcastle disease senest 31. december 1994. De foreliggende ændringsforslag skal ses på denne baggrund. De sigter mod en forenkling af de gældende sundhedsgarantier og er muliggjort af Kommissionens beslutning 93/152/EØF for harmoniserede standarder for vaccineanvendelse.

1.3. Det foreslås, at Kommissionen kan kræve karantæne eller isolation i maksimalt 2 måneder i forbindelse med indførsel af fjerkræ og rugeæg fra tredjelande. Kommissionen foreslår dog samtidig indført mulighed for at fravige reglerne for indførsel af fjerkræ og rugeæg fra tredjelande under nærmere angivne omstændigheder.

1.4. Endelig foreslås strudse, som hidtil har været omfattet af undtagelsesreglerne for mindre partier fjerkræ af hovedsagelig ikke-kommerciel handel, underlagt de almindelige regler som følge af sygdomsrisikoen.

2. Generelle bemærkninger

2.1. ØSU anbefaler af sundhedsmæssige, produktionsøkonomiske og handelspolitiske grunde, at den veterinære harmonisering fortsat sker på et højt niveau. I sin udtalelse fra 31. maj 1989 forud for vedtagelsen af de gældende direktiver påpegede ØSU nødvendigheden af at fastlægge en generel ramme for hele dyresundhedspolitikken og henstillede, at Kommissionen udarbejdede et forslag til »rammedirektiv« for den globale strategi for veterinærpolitikken i EU. Det er ØSU's opfattelse, at der fortsat er behov herfor i lyset af de indvundne erfaringer og den forestående udvidelse med de øst- og centraleuropæiske lande.

2.2. ØSU finder i relation til de i direktiverne fastsatte frister, at Kommissionen, Rådet og medlemslandene skal søge at fastsætte realistiske frister samt bestræbe sig på at overholde dem. Den stadige misligholdelse af tidsfrister forårsager manglende respekt for overholdelse af reglerne blandt myndigheder og andre berørte. En sådan manglende respekt kan have alvorlige konsekvenser, specielt på det dyresundhedsmæssige område.

2.3. I øvrigt beklager ØSU f.eks. i relation til direktiv 90/539/EØF, at det er overordentligt vanskeligt og tidskrævende at skaffe sig overblik over den nuværende retstilstand og de foreslåede ændringer heri som følge af tidligere rettelser. ØSU skal derfor opfordre Rådet til at finde en måde, hvorpå konsoliderede tekster kan gøres tilgængelige for interesserede, eventuelt ad elektronisk vej.

2.4. Newcastle disease er en alvorlig infektionssygdom hos fjerkræ, og smitten kan foruden ved direkte kontakt spredes gennem luften over kortere afstande. Sygdommen bekæmpes i overensstemmelse med direktiv 92/66/EØF ved nedslagning. Direktivet tillader desuden profylaktisk vaccination. Danmark, Irland, Nordirland, Finland og Sverige har valgt at vedtage en ikke-vaccinationsstatus og opnået godkendelse som sådan. Direktiv 92/66/EØF tillader desuden nødvaccination med henblik på at dæmme op for hurtig spredning af sygdommen.

2.5. ØSU mener, at man bør arbejde for, at hele EU får ikke-vaccinationsstatus, og på den måde ophæver den nuværende opdeling af området i to. Det må dog erkendes, at de praktiske muligheder herfor ikke ligger inden for en overskuelig fremtid.

2.6. Rådet har også bekræftet denne målsætning om sanering af sygdommene med vedtagelsen af direktiv 92/66/EØF om fællesskabsforanstaltninger til bekæmpelse af Newcastle disease og direktiv 92/40/EØF om fællesskabsforanstaltninger til bekæmpelse af aviær influenza.

2.7. ØSU anerkender, at Kommissionens beslutning 93/152/EØF om harmoniserede standarder for vaccineanvendelse i forbindelse med rutinevaccinationsprogrammer muliggør en forenkling af visse sundhedsgarantier.

2.8. Det aktuelle forslag vedrører i særlig grad de sundhedsmæssige garantier ved indførsel af fjerkræ og -produkter fra tredjelande. ØSU finder det af afgørende betydning, at denne indførsel ikke truer den veterinære og sundhedsmæssige status i EU.

2.9. Med henblik på udvidelsen med de øst- og centraleuropæiske lande er det vigtigt, at Kommissionen allerede på nuværende tidspunkt skaffer sig nøje kendskab til sygdomssituationen i disse lande og sikrer sig, at landene administrativt og produktionsmæssigt vil være i stand til at opfylde EU's krav på det veterinære område, når udvidelsen træder i kraft.

2.10. ØSU opfordrer desuden Kommissionen til at sikre, at lovgivningen og de officielle kontrol- og autorisationssystemer vedrørende tilsætningsstoffer i foderstoffer i oprindelseslandet mindst svarer til reglerne i EU.

3. Specielle bemærkninger

3.1. Fastlæggelsen af kriterier for brug af vacciner mod Newcastle disease skal sikre, at levende og svækkede samt inaktiverede vacciner opfylder bestemte betingelser. Til trods herfor er der fortsat risiko for spredning af sygdommen fra vaccinerede dyr. Det er således videnskabeligt fastslået, at et virulent virus kan overføres til, opformeres i, udskilles fra og forefindes i korrekt vaccinerede og tilsyneladende sunde dyr. I områder, hvor Newcastle disease-virus ikke forekommer, er den mest effektive metode derfor at hindre introduktion af virus i pågældende område, bedrift eller flok.

Selv om vaccination er ønskelig og anbefalelsesværdig, bl.a. i forbindelse med sygdomsbekæmpelse, kan denne foranstaltning under ingen omstændigheder træde i stedet for korrekt driftsform og hygiejne i fjerkræbesætningerne.

3.2. Ophævelsen af de særlige garantier i direktiv 90/539/EØF, artikel 12, stk. 1 b, i forbindelse med afsendelse af daggamle kyllinger fra medlemsstater eller områder, der vaccinerer mod Newcastle disease til medlemsstater eller områder, som ikke vaccinerer, er i visse henseender betænkelig. I praksis bevirker flere usikkerhedsmomenter, herunder risikoen for manglende respekt for overholdelse af reglerne, risiko for overførsel af smitte i forbindelse med f.eks. daggamle kyllinger. Der bør derfor være krav om en klar adskillelse af rugerierne med hensyn til udrugning og klækning af daggamle kyllinger, som vaccineres, og dem, som ikke vaccineres.

3.3. Forholdene vedrørende vertikal overførsel af vaccinevirus er endnu ikke tilstrækkeligt klarlagt. Forudsat tilstrækkelig hygiejne er der tilsyneladende kun en meget begrænset risiko for vertikal overførsel af Newcastle disease. På denne baggrund kan de hidtidige krav i artikel 12, stk. 1 a, vedrørende rugeæg udgå som foreslået.

3.4. Det er fuldt berettiget, at strudsefugle og æg heraf undergives de strengere regler med hensyn til kontrol af oprindelsesbesætningen, uanset der er tale om mindre partier. Strudse er som udendørs fugle forbundet med større risiko, og sygdomsmønstret for strudse er mindre kendt.

3.5. ØSU kan tilslutte sig den foreslåede mulighed for Kommissionen til gennemførsel af karantæne eller isolation i to måneder i forbindelse med import fra tredjelande af fjerkræ og rugeæg eller kyllinger fra disse æg.

3.6. Den foreslåede adgang for Kommissionen til at fravige de almindelige regler i artikel 20-24 i direktiv 90/539/EØF ved import fra tredjelande er af Kommissionen begrundet med muligheden for hensyntagen til særlige situationer. ØSU skal i denne forbindelse opfordre til, at denne adgang anvendes på en måde, som ikke undergraver respekten for opretholdelsen af EU's veterinære regler på et højt niveau.

3.7. ØSU anbefaler strenge foranstaltninger, såsom anvendelse af »test-fugle«.

3.8. Ophævelsen af bestemmelserne i direktiv 91/494/EØF, artikel 3 A, nr. 1 og 6, i forbindelse med afsendelse af fersk fjerkrækød må anses som en acceptabel konsekvens af de harmoniserede standarder for vaccineanvendelse.

Bruxelles, den 29. februar 1996.

Carlos FERRER

Formand for Det Økonomiske og Sociale Udvalg

() EFT nr. C 15 af 20. 1. 1996, s. 13-15.

BILAG til Det Økonomiske og Sociale Udvalgs udtalelse

Følgende tekst i sektionens udtalelse blev erstattet af et ændringsforslag, der blev vedtaget under debatten:

Punkt 2.5

»Sektionen finder, at der bør arbejdes hen imod en ensartet status for hele EU-området på rimeligt højt niveau med henblik på at bringe opdelingen af EU i to områder med henholdsvis vaccination og ikke-vaccination til ophør.«

Afstemningsresultat

For: 40, imod: 12, hverken for eller imod: 7.